### Beslutning

Godkendt.

### Sagsfremstilling

## Resume og sagens baggrund

På investeringsoversigten for 2024 er der afsat et rådighedsbeløb på i alt 12,085 mio. kr. til at udføre løbende vedligeholdelsesopgaver på kommunens ejendomme. Vedligeholdelsesdata og aktuelle udfordringer danner grundlag for prioriteringen, der foretages af Teknik- og Miljøudvalget. Forslag til prioritering drøftes på Teknik- og Miljøudvalgets møde i januar 2024. Der søges om en anlægsbevilling til det samlede rådighedsbeløb.

## Indstillinger

Direktøren indstiller, at der gives en anlægsbevilling på 12,085 mio. kr. finansieret af rådighedsbeløbet til vedligeholdelse af kommunale ejendomme i 2024.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

På investeringsoversigten for 2024 er der afsat et rådighedsbeløb på i alt 12,085 mio. kr. til vedligeholdelse af kommunens ejendomme, og der søges en anlægsbevilling på 12,085 mio. kr. til vedligeholdelse af kommunens ejendomme i 2024.

*Ejendomsstrategi*

I forbindelse med vedtagelse af budgetaftalen for 2016-2020 blev det besluttet at arbejde med optimering af kommunens ejendomsmasse. I tilknytning til arbejdet med ejendomsporteføljen er der blandt andet dannet overblik over hvilke ejendomme, der skal satses på i fremtiden i relation til den kerneopgave, der løses i dem.

Dette overblik danner sammen med vedligeholdelsesregistreringen og den løbende dataopsamling grundlag for prioriteringen af vedligeholdelsen. Der er fokus på, at de ejendomme, der satses på, afspejler de kerneopgaver, der arbejdes med på de forskellige fagområder. Prioriteringen af vedligeholdelsen hviler også på de behov, der er på disse områder.

Ejendomsstrategiens målsatte effektiviseringer er opnået i 2020. Der arbejdes fortsat med de principper, der indgår i ejendomsstrategien. Samtidig er der de seneste år arbejdet med at samle opgaver til større udbud. Der er arbejdet med målrettet vedligeholdelse til genopretning og forebyggelse af skader. Endelig er der satset på nybyggeri, der samler funktioner og erstatter nedslidte bygninger, der efterfølgende frasælges eller nedrives.

Der blev til planseminaret 2021 fremlagt et nyt overblik over vedligeholdelsesefterslæbet. Det viser, at efterslæbet i et vist omfang er reduceret i forbindelse med arbejdet med ejendomsstrategiens indsatser. Der er dog fortsat et efterslæb på cirka 58 mio. kr.

Kommunalbestyrelsen har i budget 2023 afsat yderligere 75 mio. kr. til velfærdsbygningerne i årene 2023-26. I 2023 er der i første omgang prioriteret 10 mio. kr. til at arbejde med renovering af Firhøjskolen og Paula Kjær. I budget 2024 er der i forlængelse heraf afsat i alt 31 mio. kr. i årene 2024-2025 til at flytte [adresse] samt renovere [adresse].

*Prioritering*

Prioritering af rådighedsbeløbet på 12,085 mio. kr. foretages af Teknik- og Miljøudvalget ved en drøftelse af mulighederne på udvalgets møde i januar 2024. Derefter lægges der op til, at Teknik- og Miljøudvalget træffer beslutning om prioritering af anlægsbevillingen på udvalgets møde i februar 2024.

## Økonomiske konsekvenser

Der er afsat et rådighedsbeløb på 12,085 mio. kr. til den løbende udvendige vedligeholdelse i 2024. Restrådighedsbeløbet herefter udgør 0 kr.

### Sagens forløb

15-01-2024 Teknik- og Miljøudvalget
Anbefales.
24-01-2024 Økonomiudvalget
Anbefales.